B. Bugár, podpredseda NR SR: (2002-04-04):
M. Ftáčnik, minister školstva SR: Pani poslankyňa, vymenovali ste množstvo vecí, ktoré som nechcel vymenúvať, ktoré ešte treba urobiť do konca volebného obdobia. Máme pripravený aj zákon o Pôžičkovom fonde pre začínajúcich učiteľov, pretože sme to prisľúbili a taký zákon existuje a bude predložený do legislatívneho procesu. Nespomínal som ho iba preto, lebo nie je prioritnou úlohou vo vzťahu vstupu Slovenska do Európskej únie. Ak ste spomínali, že sme sa zaviazali prijať zákon, ktorým vyriešime pomoc štátu študentom pri štúdiu, tak ako to predpokladá čl. 42 ods. 4 Ústavy Slovenskej republiky, tak časť tohto záväzku sme splnili v zákone o vysokých školách, kde sme samostatnou časťou tohto zákona riešili aj sociálne zabezpečenie vysokoškolákov a takú istú samostatnú časť má zákon o výchove a vzdelávaní, teda školský zákon, ktorý, ako som vás informoval, bude predložený do legislatívneho procesu. Táto úloha bude splnená, aj keď to nebude jeden zákon, ale ústava nepredpokladá, že to musí byť samostatný a jeden ucelený zákon, chce, aby sa to riešilo na úrovni zákona, ako to doteraz napríklad v oblasti stredných škôl riešené nebolo. Spomínali ste program starostlivosti o nadaných a talentovaných študentov. Máme v programe takýto plán, resp. takýto program pripraviť. Už sme jeho prvú verziu prerokovali, neboli sme s ňou spokojní, pracujeme na tom, aby sme takýto program finalizovali. Spomínali ste, pani poslankyňa, že nie je dobré, ak dlh základných a stredných škôl ostane na úrovni štátu. Neviem, na koho úrovni by mal zostať, pretože vy ste o tom rozhodli ako Národná rada na návrh vlády, že majetok základných a stredných škôl, ktorý prechádza na obce a samosprávne kraje, prejde oddlžený. To znamená, prejde bez dlhov. Jednoducho, samosprávy nemôžu začínať s bremenom, ktoré by nemali z čoho pokryť. Logicky teda z toho vyplýva, že ak školy budú mať dlhy, a vyzerá to tak, že budú mať dlhy, že ich musí vyfinancovať štát. A toto sa stane, pretože zodpovednosť si štát zobral na svoje plecia a povedal, že samospráva začne so zariadeniami a školami, ktoré nebudú mať na svojich pleciach dlhy. Ak ste spomínali inovačný dlh, znamená to, čo nevidno v účtovných knihách alebo v účtovníctve, to znamená, čo sa neinvestovalo za posledných 12 rokov do opravy, údržby budov, materiálnych pomôcok, vybavenia škôl. Takýto dlh, samozrejme, existuje. Ale ten dlh vznikal 12 rokov a je ťažké si predstaviť, že sme schopní ho vyriešiť o rok, o dva alebo o tri. Tento dlh, áno, prevezmú na seba samosprávy a budú ho v rámci možností, ktoré bude mať na financovanie škôl štát a ktoré budú mať na financovanie škôl ony sami, budú tento dlh, samozrejme, riešiť, ale ten nie je taký akútny, že by niekto kvôli tomuto dlhu vypol dodávku plynu, teplej úžitkovej vody alebo elektriny. To znamená, sme si toho vedomí, že takýto dlh existuje, ale vznikal od roku 1990 aj počas vašej vlády, aj počas tejto vlády, pretože nebolo dosť prostriedkov na údržbu toho, čo v školstve dnes máme. Je naliehavou úlohou, aby sme zhodnotili, či efektívne využívame to, čo všetko je k dispozícii. Jednoducho tento problém musíme vyriešiť a musí ho vyriešiť štát. Ak dokáže vyriešiť dlh zdravotníctva, musí vyriešiť aj dlh školstva. Ak pripomínate to, že je ešte mnoho vecí pred nami, áno, je to pravda. Zákony, ktoré sme pripravili, sme sem predložili v takom termíne, ako to bolo možné napríklad aj vzhľadom na diskusiu v akademickej obci, pretože sme mesiace a mesiace diskutovali o veciach, o ktorých ste nakoniec museli rozhodnúť vy, o tom, aký bude vzťah medzi fakultou a univerzitou, či sa bude platiť za štúdium, alebo nie. Zákon o financovaní základných a stredných škôl si vyžadoval obrovské výpočty, ktoré trvali niekoľko rokov, kým sa ten zákon mohol finalizovať. Nakoniec bol prijatý v parlamente a od 1. januára tohto roku vstúpil do účinnosti. Toto všetko si vyžaduje množstvo práce spojenej s tým, aby zákony platili. Pýtali ste sa na platovú tabuľku. Neviem, o čom hovoríte, pretože my sme pre učiteľov presadili samostatnú pedagogickú tabuľku. Podľa pôvodného návrhu ministerstva práce, sociálnych vecí a rodiny mali byť platení z tzv. základnej tabuľky, teda nie zdravotníckej, ale základnej tabuľky. Tá je ešte nižšia. Pani poslankyňa, iste ju poznáte. My sme presadili, aby tá tabuľka bola samostatná, tak ako je to v predpisoch, ktoré platili do 31. 3. Aký reálny nárast to bude znamenať pre učiteľov, uvidíme, keď zohľadníme vlastne financie, ktoré vláda vyčlenila na zabezpečenie zákona o verejnej službe, pretože tie financie znamenajú reálny nárast pre každého jedného učiteľa základnej alebo strednej školy v zmysle katalógu pracovných činností a príslušných platových tried. Myslím si, že obavy, ktoré v tejto veci vyslovujte, nie sú na mieste, pretože treba počkať na to, ako sa to prejaví po zaradení učiteľov do konkrétnych platových tried, platových stupňov, aby videli, k akému nárastu ich platového ohodnotenia v skutočnosti prišlo. Ďakujem pekne.